CELEX: 32021R0580
Language: et
Date: 2021-02-01 00:00:00
Title: Komisjoni delegeeritud määrus (EL) 2021/580, 1. veebruar 2021, millega muudetakse delegeeritud määrust (EL) 2015/1366 seoses mesindussektoris antava rahalise toetuse eraldamise põhimõttega

12.4.2021   
               
               
                  ET
               
               
                  Euroopa Liidu Teataja
               
               
                  L 124/1
               
            
         KOMISJONI DELEGEERITUD MÄÄRUS (EL) 2021/580,
         1. veebruar 2021,
         millega muudetakse delegeeritud määrust (EL) 2015/1366 seoses mesindussektoris antava rahalise toetuse eraldamise põhimõttega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 56 lõiget 1,
         ning arvestades järgmist:
         
                     (1)
                  
                  
                     Komisjoni delegeeritud määruse (EL) 2015/1366 (2) artiklis 4 on sätestatud põhimõte, mille alusel liikmesriikide mesindusprogrammidele liidu rahalist toetust antakse. Kõnealust toetust eraldatakse võrdeliselt keskmise mesilastarude arvuga, mille liikmesriik on teatanud kahe kalendriaasta jooksul, mis vahetult eelnevad komisjoni teavitamisele mesindusprogrammidest.
                  
               
                     (2)
                  
                  
                     Nõukogu määruses (EL, Euratom) 2020/2093 (3) on sätestatud Euroopa Põllumajanduse Tagatisfondi (EAGF) iga-aastane ülemmäär. Alates 2021. aastast rahastatakse selle ülemmäära piires kõnealusest fondist mesindusprogrammidele antavat liidu toetust. Mitmeaastases finantsraamistikus EAGFi jaoks sätestatud kogusummat on mesindusprogrammide puhul suurendatud 60 miljoni euro võrra aastas.
                  
               
                     (3)
                  
                  
                     Komisjon tegi ettepaneku suurendada aastatel 2021–2027 mesindusprogrammidele antavat liidu toetust kooskõlas Euroopa Parlamendile ja nõukogule esitatud ettepaneku (ettepanek võtta vastu määrus, millega kehtestatakse eeskirjad, kuidas toetada liikmesriikide koostatavaid Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavaid ühise põllumajanduspoliitika strateegiakavu (ÜPP strateegiakavad), ning millega tunnistatakse kehtetuks Euroopa Parlamendi ja nõukogu määrused (EL) nr 1305/2013 (4) ja (EL) nr 1307/2013 (5)) VIII lisaga.
                  
               
                     (4)
                  
                  
                     Komisjoni ettepanekus (COM(2018) 392 (final)) tugineti liikmesriikidele antava liidu toetuse kindlaks määramisel 2017.–2019. aasta mesindusprogrammide jaoks eraldatud liidu vahenditele, mille puhul omakorda tugineti mesilastarude arvule, mille liikmesriigid esitasid 2013. aastal vastavates 2014.–2016. aasta mesindusprogrammides ning mida oli kohandatud taotluste alusel, mille liikmesriigid olid toetuse saamiseks esitanud 2017.–2019. aasta programmitöö perioodil.
                  
               
                     (5)
                  
                  
                     Suurendatud liidu toetust mesindusprogrammidele tuleks rakendada alates 2021. aastast, kuid tulevase ÜPP õigusraamistiku alusel liikmesriikide poolt koostatavaid ÜPP strateegiakavu hakataks tõenäoliselt kohaldama alles 2023. aastal.
                  
               
                     (6)
                  
                  
                     Et säilitada kooskõla komisjoni ettepanekuga COM(2018) 392 (final) ja selleks, et tagada järjekindlus 2021. ja 2022. aastal ning alates 2023. aastast mesindusprogrammidele eraldatavate vahendite puhul, tuleks 2021. ja 2022. aastal eraldatavate vahendite arvutamisel tugineda mesilastarude arvule, mille liikmesriigid esitasid 2013. aastal vastavates 2014.–2016. aasta mesindusprogrammides ning mida oli kohandatud taotluste alusel, mille liikmesriigid olid toetuse saamiseks esitanud 2017.–2019. aasta programmitöö perioodil.
                  
               
                     (7)
                  
                  
                     Seepärast tuleks delegeeritud määrust (EL) 2015/1366 vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2015/1366 artikli 4 teine lõik asendatakse järgmisega:
            
               „Erandina esimesest lõigust eraldatakse aastatel 2021 ja 2022 liikmesriikide mesindusprogrammidele liidu toetust vastavalt mesilastarude arvule, mille liikmesriik esitas 2013. aastal vastavas 2014.–2016. aasta mesindusprogrammis ning mida oli kohandatud taotluse alusel, mille liikmesriik oli toetuse saamiseks esitanud 2017.–2019. aasta programmitöö perioodil. Liidu toetuse miinimumsumma on 25 000 eurot mesindusprogrammi kohta.“
            
         
         
            Artikkel 2
            Käesolev määrus jõustub seitsmendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. veebruar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Komisjoni 11. mai 2015. aasta delegeeritud määrus (EL) 2015/1366, millega täiendatakse Euroopa Parlamendi ja nõukogu määrust (EL) nr 1308/2013 seoses toetusega mesindussektorile(ELT L 211, 8.8.2015, lk 3).
         
            (3)  Nõukogu 17. detsembri 2020. aasta määrus (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027 (ELT L 433I, 22.12.2020, lk 11).
         
            (4)  Euroopa Parlamendi ja nõukogu 17. detsembri 2013. aasta määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487).
         
            (5)  Euroopa Parlamendi ja nõukogu 17. detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).